Oznámenie Komisie

Vybavovanie žiadostí o duplicitné povolenie na uvedenie farmaceutických výrobkov na trh podľa článku 82 ods. 1 nariadenia (ES) č. 726/2004

(2021/C 76/01)

Úvod

Počet žiadostí o duplicitné povolenia na uvedenie na trh podľa článku 82 ods. 1 nariadenia Európskeho parlamentu a Rady (ES) č. 726/2004 (1) stabilne rastie a je pravdepodobné, že tento trend bude s rastúcim využívaním centralizovaného postupu pokračovať.

S cieľom zabezpečiť bezproblémové uplatňovanie článku 82 ods. 1 a vytvoriť väčšiu transparentnosť a predvídateľnosť pre príslušné zainteresované strany Komisia uverejnila v marci 2010 dokument (aktualizovaný v roku 2011 (2)) o kritériách, ktoré použije pri posudzovaní žiadosti o duplicitné povolenie na uvedenie na trh. Komisia bude tento dokument naďalej aktualizovať s cieľom riešiť nové otázky výkladu článku 82 ods. 1. V oddiele III prílohy sa uvádzajú dátumy a obsah doteraz vykonaných aktualizácií.

Cieľom tohto oznámenia je poskytnúť usmernenie tým, ktorí chcú predložiť žiadosť o duplicitné povolenie na uvedenie na trh. Hoci usmerňovacie dokumenty nie sú právne záväzné, toto oznámenie vychádza z výkladu článku 82 ods. 1 nariadenia (ES) č. 726/2004 Komisiou. V prípade pochybností by sa mal uviesť odkaz na príslušné smernice a nariadenia EÚ. Okrem toho záväzný výklad práva EÚ môže poskytnúť iba Súdny dvor Európskej únie.

1. Všeobecné hľadiská

Povolenie na uvedenie na trh udelené podľa nariadenia (ES) č. 726/2004 umožňuje držiteľovi uviesť liek na trh v celej EÚ. Vzhľadom na jedinečnú povahu a únijný rozmer povolení na uvedenie na trh udeľovaných v rámci centralizovaného postupu sa v nariadení (ES) č. 726/2004 požaduje, aby sa na identifikáciu lieku povoleného v rámci centralizovaného postupu používal jeden názov (3). V tomto nariadení sa takisto obmedzuje možnosť žiadateľov/držiteľov získať viac ako jedno povolenie na uvedenie na trh na jeden liek (ďalej len „duplicitné povolenia na uvedenie na trh“). Konkrétne v článku 82 ods. 1 nariadenia (ES) č. 726/2004 sa stanovuje, že:

„Liek môže byť predmetom len jedného povolenia vydaného žiadateľovi. Komisia však povolí tomu istému žiadateľovi, aby agentúre predložil viac ako jednu žiadosť na tento liek, ak existujú objektívne a overiteľné dôvody, ktoré sa týkajú verejného zdravia, vzťahujúce sa na dostupnosť lieku pre zdravotníckych pracovníkov a/alebo pre pacientov, alebo z dôvodov spoločného obchodovania.“

Posudzovanie toho, či boli splnené podmienky článku 82 ods. 1, sa musí vykonávať od prípadu k prípadu, pričom sa prihliada na skutočnosti každej žiadosti. Potenciálni žiadatelia by však mali vziať do úvahy, že článok 82 ods. 1 druhý pododsek predstavuje výnimku zo všeobecného pravidla uvedeného v prvom pododseku, a preto by sa mal vykladať reštriktívne. Dôležitú úlohu musia hrať aj celkové ciele ochrany verejného zdravia a harmonizácie centrálne povoľovaných liekov.

2. Žiadosti o povolenie na uvedenie na trh patriace do rozsahu pôsobnosti článku 82 ods. 1

Článok 82 ods. 1 nariadenia (ES) č. 726/2004 sa týka žiadostí o povolenie na uvedenie na trh predkladaných žiadateľom o liek, pre ktorý mu už bolo udelené povolenie na uvedenie na trh v rámci centralizovaného postupu.

Treba poznamenať, že povolenie na uvedenie na trh lieku, ktorý sa líši od predtým povoleného lieku, sa nepovažuje za duplicitné, a preto ho nie je potrebné posudzovať podľa článku 82 ods. 1. To takisto znamená, že v prípade takejto žiadosti nie je možné využiť zníženie poplatku, ktoré sa vzťahuje na duplicitné povolenia.

Naopak žiadosť o povolenie na uvedenie na trh lieku, ktorému už bolo udelené povolenie na uvedenie na trh v rámci centralizovaného postupu, patrí do rozsahu pôsobnosti článku 82 ods. 1, ak je žiadateľ ten istý (4) ako držiteľ pôvodného povolenia na uvedenie na trh. Takáto žiadosť by mohla spĺňať podmienky na zníženie poplatku, ktoré sa môže uplatňovať na duplicitné povolenia, ale mohlo by sa jej vyhovieť iba vtedy, ak sú splnené podmienky podľa článku 82 ods. 1.

Pri posudzovaní toho, či sa žiadosť týka určitého lieku, ktorému už bolo udelené povolenie na uvedenie na trh, a preto patrí do rozsahu pôsobnosti článku 82 ods. 1, Komisia zohľadní zloženie účinnej látky (látok) a liekovú formu. Je to v súlade s „oznámením o postupoch udeľovania povolenia na uvedenie liekov na trh v rámci Spoločenstva“ (5), v ktorom sa uvádza, že akýkoľvek liek s rovnakým kvalitatívnym a kvantitatívnym zložením účinnej látky (t. j. rovnakou silou) a rovnakou liekovou formou sa má považovať za jeden a ten istý liek.

Okrem toho sa v článku 10 ods. 2 písm. b) smernice Európskeho parlamentu a Rady 2001/83/ES (6) uvádza, že „rozličné soli, estery, étery, izoméry, zmesi izomérov, komplexy alebo deriváty účinnej látky sa pokladajú za rovnakú účinnú látku, ak sa ich vlastnosti výrazne nelíšia z hľadiska bezpečnosti a/alebo účinnosti“. Aj keď článok 10 sa zaoberá posudzovaním žiadostí vzťahujúcich sa na generické lieky, rovnakú zásadu je vhodné uplatňovať aj pri posudzovaní rozdielov podľa článku 82 ods. 1 .

Ak sa podľa zákona požaduje samostatná žiadosť o povolenie na uvedenie na trh, nepatrí to do rozsahu pôsobnosti článku 82 ods. 1, čo znamená, že žiadateľ nemusí predložiť Komisii žiadosť o duplicitné povolenie na uvedenie na trh.

V oddieloch 2.1 a 2.2 sú opísané praktické prípady, ktoré patria a nepatria do rozsahu pôsobnosti článku 82 ods. 1.

2.1. Žiadosti nepatriace do rozsahu pôsobnosti článku 82 ods. 1

Žiadosti nepatria do rozsahu pôsobnosti článku 82 ods. 1 v týchto prípadoch:

— Účinná látka (látky) nie je rovnaká.

— Účinnou látkou je iná soľ, ester, éter, izomér, zmes izomérov, komplex alebo derivát, ktorá (-ý) sa výrazne líši vo vlastnostiach týkajúcich sa bezpečnosti alebo účinnosti.

— Liek obsahuje odlišné pomocné látky, čo vedie k výrazným rozdielom z hľadiska bezpečnosti alebo účinnosti.

— Odlišný je výrobca alebo miesto výroby, čo môže z dôvodu charakteristických vlastností lieku (najmä v prípade biologických liekov) viesť k výrazným rozdielom z hľadiska bezpečnosti alebo účinnosti.

— Žiadosti predložené podľa článku 7 ods. 3 nariadenia (ES) č. 141/2000: podľa uvedeného ustanovenia nemôže jedno povolenie na uvedenie na trh platiť zároveň pre indikáciu na ojedinelé ochorenie a pre indikáciu na iné ako ojedinelé ochorenie.

— Žiadosti predložené podľa článku 30 nariadenia (ES) č. 1901/2006 alebo žiadosti o povolenia na uvedenie na trh pre iné indikácie, v prípade ktorých bolo prvotné povolenie na uvedenie na trh predložené podľa článku 30 nariadenia (ES) č. 1901/2006. V článku 30 sa stanovuje nový, samostatný druh povolenia na uvedenie na trh, ktorý sa nazýva povolenie na uvedenie na trh pre liek na pediatrické použitie.

2.2. Žiadosti patriace do rozsahu pôsobnosti článku 82 ods. 1

Žiadosti patria do rozsahu pôsobnosti článku 82 ods. 1 v týchto prípadoch:

— Účinnou látkou je iná soľ, ester, éter, izomér, zmes izomérov, komplex alebo derivát, ktorá (-ý) sa výrazne nelíši vo vlastnostiach týkajúcich sa bezpečnosti alebo účinnosti.

— Liek obsahuje odlišné pomocné látky, čo nevedie k výrazným rozdielom z hľadiska bezpečnosti alebo účinnosti.

— Odlišný výrobca alebo miesto výroby, pokiaľ to nevedie k výrazným rozdielom z hľadiska bezpečnosti alebo účinnosti.

— Rozdiely v údajoch predložených v súvislosti so žiadosťou o povolenie na uvedenie na trh lieku s rovnakým zložením účinnej látky (látok) a rovnakou liekovou formou (napr. údaje na preukázanie biologickej rovnocennosti) za predpokladu, že liek sa výrazne nelíši z hľadiska bezpečnosti alebo účinnosti.

— Okrem toho skutočnosť, že jedna žiadosť o povolenie na uvedenie na trh sa predkladá podľa článku 8 ods. 3 smernice 2001/83/ES a iná žiadosť o povolenie na uvedenie na trh sa predkladá v skrátenom konaní (napr. žiadosť o generický, biologicky podobný alebo hybridný liek, informovaný súhlas) (7), je irelevantná za predpokladu, že sa obidve žiadosti týkajú lieku s rovnakým kvalitatívnym a kvantitatívnym zložením účinných látok a rovnakou liekovou formou.

— Duplicitná žiadosť môže obsahovať menej indikácií alebo liekových foriem ako pôvodná žiadosť/povolenie na uvedenie na trh, ak je to potrebné na uvedenie lieku na trh v členských štátoch, kde je určitá indikácia alebo lieková forma chránená patentovým právom.

V záujme zachovania harmonizácie súhrnu charakteristických vlastností lieku by však mal žiadateľ poskytnúť záväzný prísľub, ktorým sa zaviaže rozšíriť indikáciu (-ie)/liekovú (-é) formu (-y) duplicitného povolenia na uvedenie na trh, keď už nebudú existovať patentové obmedzenia. Žiadateľ sa môže prípadne takisto zaviazať, že stiahne povolenie na uvedenie na trh s obmedzenými indikáciami/liekovými formami, keď príslušné patenty prestanú platiť. Vzhľadom na to, že harmonizácia súhrnu charakteristických vlastností lieku v celej EÚ je jedným zo základných pilierov centralizovaného postupu, žiadatelia o duplicitné povolenia na uvedenie na trh by nemali v jednej krajine uvádzať na trh dva lieky s rôznymi indikáciami/silami/liekovými formami. Záväzný prísľub by mal sprevádzať spisovú dokumentáciu k žiadosti o povolenie na uvedenie na trh.

Komisia považuje za potrebné zdôrazniť, že žiadosti, ktoré patria do rozsahu pôsobnosti článku 82 ods. 1, môžu viesť k udeleniu povolenia na uvedenie na trh iba vtedy, ak sú splnené podmienky stanovené v uvedenom článku. Potenciálnym žiadateľom sa preto odporúča, aby informovali Európsku agentúru pre lieky (ďalej len „agentúra“), ak žiadosť patrí do rozsahu pôsobnosti článku 82 ods. 1, a v prípade pochybností sa poradili (napr. ak sa pre biologický liek používa iné miesto výroby).

V záujme jasnosti uvádzame, že predmetom tohto dokumentu nie je rozsah vedeckého posúdenia požadovaného od agentúry ani akékoľvek možné dôsledky, pokiaľ ide o poplatky.

3. Validácia žiadostí o duplicitné povolenie na uvedenie na trh agentúrou

Žiadosti o povolenia na uvedenie na trh vrátane duplicitných sa predkladajú agentúre. Na účel validácie duplicitných povolení na uvedenie na trh agentúra kontroluje:

— že duplicitnú žiadosť predkladá ten istý žiadateľ, ktorý predložil povolenie na uvedenie na trh/žiadosť, ktoré (-á) sa duplikuje („pôvodné povolenie na uvedenie na trh/žiadosť“). Viac vysvetlení nájdete v oddiele 5.1,

— že pôvodné povolenie na uvedenie na trh je platné. Viac vysvetlení nájdete v oddiele 5.2. Tento krok sa neuplatňuje na duplicitné žiadostí, ktoré sa predkladajú súbežne s pôvodnou žiadosťou o povolenie na uvedenie na trh (t. j. v prípadoch, keď žiadosť o pôvodné povolenie na uvedenie na trh ešte nie je vybavená),

— v prípadoch, keď sa žiadosť o duplicitné povolenie na uvedenie na trh predkladá formou žiadosti s informovaným súhlasom, existuje písomný súhlas držiteľa povolenia na uvedenie na trh, ktorý vlastní spisovú dokumentáciu, na ktorú sa odkazuje, ako je to v prípade žiadostí predkladaných podľa článku 10c smernice č. 2001/83/ES. Viac vysvetlení nájdete v oddiele 5.3,

— že Komisia udelila povolenie na predloženie žiadosti o duplicitné povolenie na uvedenie na trh. Viac vysvetlení nájdete v oddiele 5.3.

4. Povolenie Komisie na predloženie duplicitného povolenia na uvedenie na trh

Pred udelením povolenia na predloženie žiadosti o duplicitné povolenie na uvedenie na trh podľa článku 82 ods. 1 musí Komisia dôjsť k záveru, že príslušné podmienky sú splnené. Musí preto overiť, či:

— žiadateľ je „ten istý žiadateľ“, ako je vysvetlené v oddiele 5.1, a

— sú splnené dôvody týkajúce sa verejného zdravia alebo spoločného obchodovania (pozri kritériá stanovené v prílohe k tomuto oznámeniu).

Písomné povolenie by malo obsahovať:

— názov držiteľa povolenia na uvedenie na trh, na ktorého sa duplicitná žiadosť vzťahuje,

— názov lieku, ktorého sa duplicitná žiadosť týka (8),

— ak sa uplatňujú dôvody spoločného obchodovania, dôkazy o takomto spoločnom obchodovaní (zmluva alebo písomná dohoda medzi podnikmi) by sa mali poskytnúť Komisii najmenej jeden mesiac pred vydaním stanoviska Výboru pre lieky na humánne použitie k žiadosti o duplicitné povolenie na uvedenie na trh, a

— ak sa duplicitné povolenia požadujú z dôvodu existencie patentov chrániacich určité terapeutické indikácie alebo liekové formy, žiadateľ by mal predložiť záväzný prísľub, ktorým sa zaväzuje rozšíriť terapeutickú (-é) indikáciu (-ie)/liekovú (-é) formu (-y) duplicitného povolenia na uvedenie na trh ihneď ako prestanú existovať patentové obmedzenia. Žiadateľ sa môže prípadne takisto zaviazať, že stiahne povolenie na uvedenie na trh s obmedzenými indikáciami/liekovými formami, keď príslušné patenty prestanú platiť. Vzhľadom na to, že harmonizácia súhrnu charakteristických vlastností lieku v celej EÚ je jedným zo základných pilierov centralizovaného postupu, žiadatelia o duplicitné povolenia na uvedenie na trh by nemali v jednej krajine uvádzať na trh dva lieky s rôznymi indikáciami/silami/liekovými formami. Záväzný prísľub by mal byť priložený k spisovej dokumentácii k žiadosti o povolenie na uvedenie na trh.

5. Požiadavky, ktoré sa majú kontrolovať pri všetkých žiadostiach o duplicitné povolenie na uvedenie na trh

5.1. „Ten istý žiadateľ“

Keď agentúra dostane žiadosť o povolenie na uvedenie na trh, mala by overiť, či tento žiadateľ už žiadal o povolenie na uvedenie daného lieku na trh alebo či mu bolo takéto povolenie udelené. Ak áno, agentúra spracuje jeho žiadosť ako duplicitnú žiadosť podľa článku 82 ods. 1. Pred vydaním písomného povolenia podľa článku 82 ods. 1 by Komisia mala takisto overiť, či je žiadateľom o duplicitné povolenie na uvedenie na trh ten istý žiadateľ, ktorý požiadal o pôvodné povolenie na uvedenie na trh alebo je jeho držiteľom. V obidvoch prípadoch môže byť žiadateľ požiadaný o predloženie príslušných dôkazov.

Pri posudzovaní žiadostí o povolenie podľa článku 82 ods. 1 by sa mali používať rovnaké kritériá ako:

— kritériá stanovené v „oznámení o postupoch udeľovania povolenia na uvedenie liekov na trh v rámci Spoločenstva z roku 1998“4 týkajúce sa vymedzenia pojmu „ten istý subjekt“ a

— kritériá stanovené v kapitole 2 oznámenia pre žiadateľov týkajúce sa vymedzenia pojmu „ten istý žiadateľ“.

To konkrétne znamená, že podnik, ktorý patrí do tej istej skupiny podnikov, alebo podniky, ktoré uzavreli licenčnú zmluvu alebo sa inak dohodli so žiadateľom o pôvodné povolenie na uvedenie na trh v súvislosti s uvedením na trh daného lieku, môže(-u) požiadať o duplicitné povolenie.

Scenár Patrí do rozsahu pôsobnosti článku 82 ods. 1? Žiadateľom je ten istý žiadateľ, ktorý požiadal o pôvodné povolenie na uvedenie na trh. áno Žiadateľ patrí do tej istej skupiny podnikov ako žiadateľ o pôvodné povolenie na uvedenie na trh. áno (9) Žiadateľom je nezávislý podnik, ktorý sa dohodol so žiadateľom o pôvodné povolenie na uvedenie na trh (licenčná zmluva alebo iná identifikovateľná dohoda) na uvedení lieku na trh. Áno Žiadateľom je nezávislý podnik. Má licenčné zmluvy s držiteľom povolenia na uvedenie na trh lieku, pre ktorý sa požaduje duplicitné povolenie, ale nie na uvedenie daného lieku na trh (napr. podnik A a B majú dohodu o uvedení produktov x1 a x2 na trh, ale požadované duplicitné povolenie sa týka produktu x3). nie (10) Žiadateľom je nezávislý podnik, ktorý má dohodu o kúpe a/alebo používaní údajov podniku, ktorý žiadal o pôvodné povolenie na uvedenie lieku na trh. Neexistuje však žiadna dohoda o uvedení daného lieku na trh. Nie (10)

5.2. Pôvodné povolenie na uvedenie na trh je platné

Duplicitná žiadosť sa musí vzťahovať na pôvodné povolenie na uvedenie na trh, ktoré je stále platné. Nie je možné predložiť duplicitnú žiadosť o povolenie na uvedenie na trh: i) ktoré nebolo predĺžené; ii) ktoré bolo stiahnuté/zrušené alebo pozastavené; alebo iii) ktoré stratilo platnosť podľa článku 24 ods. 5 smernice 2001/83/ES. Agentúra môže žiadateľa požiadať o poskytnutie dôkazov o tom, že pôvodné povolenie na uvedenie na trh je platné.

5.3. Písomný súhlas v prípade „žiadosti s informovaným súhlasom“

Duplicitnú žiadosť požadovanú vo forme žiadosti s informovaným súhlasom podľa článku 10c smernice 2001/83/ES musí sprevádzať písomný súhlas držiteľa povolenia na uvedenie na trh, ktorý vlastní spisovú dokumentáciu, na ktorú sa odkazuje, čo platí pre každú žiadosť predkladanú podľa článku 10c.

5.4. Povolenie Komisie na predloženie duplicitného povolenia na uvedenie na trh

Podniky, ktoré žiadajú o duplicitné povolenie na uvedenie na trh, môžu začať s agentúrou vykonávať činnosti predchádzajúce predloženiu žiadosti skôr než im Komisia udelí povolenie požadované podľa článku 82 ods. 1. Mali by však vziať na vedomie, že duplicitné povolenie na uvedenie na trh nemožno udeliť, ak Komisia nevydala písomné povolenie pred vydaním stanoviska Výboru pre lieky na humánne použitie alebo ak pred vydaním stanoviska Výboru pre lieky na humánne použitie neboli splnené všetky požiadavky uvedené v písomnom povolení.

Je preto mimoriadne dôležité, aby žiadatelia požiadali o písomné povolenie a poskytli všetky príslušné informácie, ktoré sa môžu vyžadovať, bezodkladne a najmenej jeden mesiac pred vydaním stanoviska Výboru pre lieky na humánne použitie.

Žiadatelia by mali vyplniť aj informačný vzor uvedený v oddiele II prílohy k tomuto oznámeniu a predložiť ho spolu s písomnou žiadosťou. Tento vzor by sa mal používať pre všetky žiadosti predkladané od 1. apríla 2021.

(1) Nariadenie Európskeho parlamentu a Rady (ES) č. 726/2004 z 31. marca 2004, ktorým sa stanovujú postupy spoločenstva pri povoľovaní liekov na humánne použitie a na veterinárne použitie a pri vykonávaní dozoru nad týmito liekmi a ktorým sa zriaďuje Európska agentúra pre lieky (Ú. v. EÚ L 136, 30.4.2004, s. 1).

(2) https://ec.europa.eu/health/sites/health/files/files/latest_news/2011_09_duplicates_note_upd_01.pdf.

(3) Článok 6 ods. 1 nariadenia č. 726/2004.

(4) Porovnaj oddiel 5.1.

(5) Ú. v. ES C 229, 22.7.1998. s 4. https://ec.europa.eu/health/sites/health/files/files/eudralex/vol-1/com_1998/com_1998_en.pdf.

(6) Smernica Európskeho parlamentu a Rady 2001/83/ES zo 6. novembra 2001, ktorou sa ustanovuje zákonník spoločenstva o humánnych liekoch (Ú. v. ES L 311, 28.11.2001, s. 67).

(7) Články 10 a 10c smernice č. 2001/83/ES sa týkajú rôznych druhov skrátených konaní, pri ktorých sa podnik môže odvolať na údaje obsiahnuté v iných spisových dokumentáciách povolení na umiestnenie na trh.

(8) Ak navrhnutý názov pracovná skupina agentúry zodpovedná za preskúmanie názvov neprijme, písomné povolenie sa môže primerane upraviť.

(9) Ak sa žiadosť o duplicitné povolenie na uvedenie na trh nepodáva z dôvodu spoločného obchodovania (pozri oddiel I B prílohy).

(10) S touto žiadosťou sa má zaobchádzať podľa článku 6 nariadenia (ES) č. 726/2004.